ΔΗΜΟΣ ΑΓΙΑΣ ΒΑΡΒΑΡΑΣ

***Αυτοτελές Τμήμα Δημάρχου* ΔΕΛΤΙΟ ΤΥΠΟΥ *26/11/2*021**

**Hμέρα Εθνικής Αντίστασης**

Η 28η Νοεμβρίου είναι η ζώσα μνήμη της ενότητας και του μεγαλείου της Ελληνικής Εθνικής Αντίστασης.

Είναι η ημέρα, κατά την οποία τιμάται η ηρωική αντίσταση σύμπαντος του Ελληνικού Λαού ενάντια στην ναζιστική κατοχή.

Είναι η ημέρα κατά την οποία, ενωμένες οι αντιστασιακές οργανώσεις κατάφεραν σοβαρό πλήγμα κατά των Γερμανικών, κατοχικών δυνάμεων στον Γοργοπόταμο. Ο συμβολισμός σαφής!

Οι Έλληνες με ακαταδάμαστο το πάθος για Ελευθερία και υπεράσπιση των πανανθρώπινων αξιών, οι Έλληνες αντιστασιακοί με βαθειά στην καρδιά ριζωμένο τον Έρωτα για την Ελευθερία πέτυχαν να γίνουν φωτεινό παράδειγμα σε ολόκληρο τον ελεύθερο κόσμο και ακτίνα ελπίδας σε όσους λαούς δυνάστευε η Ναζιστική μπότα.

Ο Δήμος Αγίας Βαρβάρας, όπως και ολόκληρη η χώρα, τιμά την ιστορική, αυτή επέτειο.

Στο πλαίσιο του εορτασμού και σύμφωνα με την σχετική εγκύκλιο του Υπουργείου Εσωτερικών, η πόλη θα είναι σημαιοστολισμένη από την 08:00 το πρωί και μέχρι την δύση του ηλίου την 28η Νοεμβρίου, ενώ το δημοτικό κατάστημα, τα κτήρια που ανήκουν στον Δήμο και οι Δημόσιες Υπηρεσίες, θα φωταγωγηθούν.